Frater Galterius, Dei gratia abbas, et Petrus, prior Viziliacensis, omnibus presentes litteras inspecturis, salutem in Domino. Noverit universitas vestra quod, de controversia que vertebatur inter Gilonem, priorem, et monachos Beate-Marie de Sinemuro, ex una parte, et Renaudum Boche, burgensem nostrum, ex altera, super jure duarum villarum Vasseii scilicet et Varie, per manum domini Hervei, abbatis Flaviniacensis, coram nobis, compositio facta est hoc modo: Quod Reinaudus guerpivit Deo et monachis Beate-Marie de Sinemuro quicquid juris ipsi monachi in predictis duabus villis dicebant se habere. Dedit etiam eis quicquid acquisierat vel acquisiturus erat ibidem; feodum etiam quod habebat a duce, ita quod, si dux contrairet, omnimodam diligentiam et penam ad illud dicte ecclesie acquirendum absque donatione rei proprie adhiberet. Prior, vero, de voluntate abbatis sui, concessit prefato Reinaudo et uxori sue Agneti, villas jam dictas, toto tempore vite sue, pacifice possidendas; quod si alterum eorum decedere contigerit, dimidium bonorum de predictis villis mobilium et immobilium ad ecclesiam supradictam devolvetur, exceptis domibus et ustensilibus earumdem. Post decessum, vero, utriusque, dicte ville cum omni integritate et jure suo ad supradictam ecclesiam devolventur; ita etiam quod boves ad usum unius carruce sufficientes a predicto Reinaudo et uxore ejus Agneta, ibidem monachis de Sinemuro remanebunt. Tenentur autem, pro hac concessione eis facta, Reinaudus et uxor ejus Agnes, ecclesie prenominate, centum solidos divionensium in crastino festivitatis Sanctorum-Innocentium singulis annis reddere censuales. Post decessum, vero, unius eorum, superstes dimidium censum reddere tenebitur. Hanc compositionem ita factam se observaturos tam dictus prior Gilo quam Reinaudus promiserunt, et observationem ejus in manu domini Hervei, abbatis Flaviniensis se jurasse in nostra presentia sunt confessi. Hanc compositionem laudaverunt Agnes, uxor et filii ejusdem Reinaudi. In hujus rei testimonium, nos, ad petitionem Reinaudi et Agnetis, uxoris sue, et heredum eorumdem, dicto Giloni, priori ecclesie sepedicte, presentes litteras tradidimus, sigilli nostri munimine roboratas. Ita quod abbas Viziliacensis, si predicti Reinaudus, Agnes, uxor ejus, vel heredes eorumdem a pretaxatis pactionibus, quod absit, resilirent, in eos, auctoritate qua fungitur excommunicationis sententiam usque ad condignam satisfactionem promulgare teneretur. Actum, anno incarnati Domini nostri Jhesu-Christi, millesimo ducentesimo-decimo, mense decembri, tercio nonas ejusdem mensis.